
			Anbefalinger

			«Jeg føler meg skikkelig heldig som har fått lese denne spennende historien før resten av verden. Hvis du liker Narnia, kommer du til å elske Sunnivas reise! Det er bare å glede seg til en stor leseopplevelse! Boken er skrevet spesielt for ungdommer, men jeg føler meg sikker på at også voksne som har fantasien i behold kommer til å fryde seg over å få bli med inn i Sunnivas levende univers. 

			Spenn fast sikkerhetsbeltet og gled deg til å bli med på en fantastisk reise gjennom tiden og historien. Hvis du ikke har syntes at norgeshistorien har vært spennende før, kommer du garantert til å synes det nå! Kjøp denne boken til deg selv eller i gave til noen du er glad i. Jeg gleder meg allerede til neste bok i serien!»

			Ragnhild H. Aadland Høen

			Katolsk blogger, forkynner og samfunnsdebattant

			«Boka gir en gripende historisk innføring i kristningen av Norge med boka Drømmen om Norge som bakteppe og med fokus på personlige offer med livet som innsats. Sunnivas egen trosreise blir på en engasjerende måte flettet inn i de ulike tilbakeskuende tidsreisene der så mye stod på spill for at kristningen av Norge skulle lykkes.

			Jeg gir min klare anbefaling av denne boka, som er vanskelig å legge fra seg når du først har begynt å lese den. Opplysende og engasjerende for alle og enhver!»

			Asbjørn Simonnes PhD

			

			Dosent ved Høgskolen for ledelse og teologi

			Teologisk rådgiver for Oase

			«Sunnivas reise klarer å knytte sammen historien og nåtiden på en spennende og engasjerende måte! Historien dro meg lett inn, og jeg slet med å legge den fra meg. Samtidig rører den noe på dypet i meg, den vekker håp og forventning også for tiden vi lever i nå.» 

			Elida Marielle Drangsland

			Leder for Impuls Bønneteam

			«Å lese Sunnivas reise har vært en stor opplevelse! Det har vært mer enn å lese; vi har vært med på reisen. 

			Sara Lepsøe evner å fortelle norsk historie på en levende måte, samtidig som hun formidler åndelige sannheter og våger å gå inn i de utfordringene som unge mennesker står overfor i dag.

			Velskrevet og engasjerende. Vi gleder oss til å reise videre i neste bok.»

			Tove og Jan Honningdal

			«Sunnivas reise går langt tilbake i tid, til hendelser i norsk historie som er lite kjent blant folk flest – og da særlig i den generasjonen boka primært er skrevet for. Etter hvert som fortellingen skrider fram, dras vi mer og mer med inn i disse avgjørende hendelsene for vår nasjons utvikling. Og hvilket forfattertalent! Vi så jo tegnene til dette også gjennom hennes bidrag i Drømmen om Norge, men nå får det slå ut i full blomst. Hun skriver godt, sjonglerer de parallelle virkelighetene i historien elegant, og gir oss gode stemningsbeskrivelser og menneskeskildringer som perler på en snor. Sara Lepsøe håndterer vår historie på en både modig og kraftfull måte, men samtidig med varsom og respektfull hånd. Sett deg godt til rette med denne boka og la teppet dras til side for et drama som vil sette spor!»

			

			Tarjei Cyvin

			Pastor i Trondheim misjonskirke

			Styreleder i Nasjonalt bønneråd

			«For 1000 år siden skjedde det et radikalt skifte i vårt land, da de ledende i landet kom sammen og bestemte at alle barn i landet skulle få vokse opp. Alle slaver skulle etter hvert frigis. De fattige skulle få hjelp, og det skulle bli forbudt med blodhevn.  

			Disse radikale endringene, som er ukjente for mange, trenger å bli lest og opplevd. Sara har gjort en nydelig jobb med å ikle historien en språkdrakt og bildebruk som er lettfattelig, og som passer godt for både tenåringer og voksne. Skiftene mellom virkelighet og fiksjon, lys og mørke, er raffinert. Jeg ble raskt sugd inn i handlingen. 

			Til daglig jobber jeg med forfulgte kristne, og det er lett å se parallellen mellom bokas skildringer og den virkeligheten jeg ser på steder hvor Bibelens Gud er lite kjent.

			Det er mange folkegrupper som ennå ikke vet, og som trenger å få det samme møtet med Bibelens Gud som våre forfedre fikk for 1000 år siden. Og vi må heller ikke glemme hvor vi kommer fra. Derfor er det med stor glede jeg anbefaler denne glitrende boken!»

			 Linda Askeland 

			Informasjonsleder i Åpne Dører 

			«I denne boken får du vekket interessen for norsk historie og for hva Gud har gjort i vår nasjon. Du følger Sunnivas reise til tro, der hun oppdager hvordan Gud har møtt mennesker som har vært villige til å følge hans kall og følge ham i vår nasjon. Historien er drivende, der Sunniva reiser mellom vår tid og fortiden. Boken er lettlest og passer spesielt godt for ungdom, men er også interessant for alle aldre. Jeg vil virkelig anbefale denne som gave til unge eller eldre som en spennende måte å oppdage norgeshistorien på fra et åndelig perspektiv.» 

			

			Øystein Hilleren

			Leder Voss Bønehus og Outcry 2025

			«Sara og Håvard har funnet en nisje sammen, og her har de fått det til igjen. Et ’Guds perspektiv’ på historien, med en dæsj av det profetiske, vevd sammen med spennende diktning. 

			Sara har her fått til en ’pageturner’ som vil treffe unge så vel som voksne. Hun klarer å holde på leseren med alt det spennende og utrolige hovedpersonen opplever, samtidig som hun bretter ut historien om hvordan Gud hadde en plan med Norge, og fortsatt har det den dag i dag. Måten hun har vevd det hele sammen på med en trosreise, og aktuelle temaer knyttet til det å være tenåring, er en kunst. 

			En bok som kan anbefales og som vi håper mange vil få med seg.» 

			Benedicte og Gjermund Mella

			Ledere for «Jeg er Norge»

			Noen reiser er praktiske,

			de tar oss fra A til B.

			Andre reiser sporadiske,

			der veien er målet og allting kan skje.

			Noen reiser er lange,

			der ingenting forblir stabilt.

			Andre reiser er vonde,

			med sorger som gjør oss fortvilt.

			Denne reisen er noe annet,

			bortenfor all farbar vei.

			Den er langt dypere

			enn du kan forestille deg.

			

			Den tar oss tilbake

			til tilværelsens opphav og historiens gang, 

			der lyset brøt fram,

			fra morgenens evige sang.

			Den forteller om det som en gang var,

			for å vise oss drømmen

			og håpet den bar.

			For om drømmen kan drømmes

			og spire hvor frøet falt,

			er det ikke til denne reisen vi alle er kalt?

			For tenk om reisen begynte langt før vår tid?

			Og reisen den fortsetter

			når fortidens hånd vår fremtid gjør vid.

			Sara Lepsøe

			Innledning

			Nå skal du få bli med på en reise utenom det vanlige, der historie og fiksjon er vevd sammen. 

			I denne fortellingen får du følge Sunniva på hennes forunderlige reise i Norges historie.

			Hvis du er villig til å slå følge med henne, kan du, i likhet med henne, oppdage den sanne historien bak historien.

			Til hjelp på vandringen finner du navnelister, tidslinje og noter bak i boka.

			Reisen som førte fram til denne boka, er en fortelling i seg selv. Boka ble født ut av en annen bok, Drømmen om Norge, skrevet av Håvard Sand og meg. Sammen har vi latt budskap og innhold få en ny form i Sunnivas reise. Historien du nå skal tre inn i.

			

			Sara Lepsøe

			Blomsterdalen,

			17. mai 2025

			Kapittel 1

			Et dunkelt lys hviler over stedet. Sunniva ser seg rundt og aner konturene av en stor hage. Midt i hagen reiser det seg et mektig tre. Hun nærmer seg det sakte. Gresset føles vått under føttene, lik morgendugg. Nattkjolen klistrer seg mot huden. Hun går fram til treet. En mørkerød væske renner nedover stammen. Sunniva strekker fram hånda for å berøre den. Når hun trekker hånda tilbake, drypper den av blod. Hun følger stammen oppover med blikket og ser hvordan treet skifter fra rødt til grønt og strekker ut sin majestetiske, hvite krone, med et vell av blomster, opp mot himmelen. En hvit blomst daler ned, og hun fanger den. Idet blomsten treffer håndflaten, forsvinner blodet langsomt og etterlater hånda skinnende ren.

			Plutselig har hun på følelsen at noen iakttar henne. Hun ser opp og får øye på en skikkelse et stykke unna, lenger nede i hagen. I det dunkle lyset skimter hun konturene av ei ung jente med langt, bølgende hår og lys klesdrakt. Jenta ser bort på Sunniva. Sunniva møter blikket hennes, men hun snur og forsvinner. 

			

			«Vent!» Sunniva prøver å rope, men det er som om hun ikke har ord, som om hun ikke har mulighet til å si noe. Det er som om selve stedet ikke er hennes egen virkelighet, men noen annens. Hun begynner å løpe bortover gresset for å finne jenta. 

			Hagen oppløses, og hun får øye på henne lenger framme der hun klatrer oppover en steinete fjellside. Sunniva følger etter på avstand. Men jenta er rask. Stadig snur hun seg og kaster et skremt blikk bakover, før hun fortsetter klatringen i økende tempo, som om noen følger etter henne. Stien leder opp til en hule, og jenta forsvinner inn i fjellet. Sunniva klatrer etter. Til slutt befinner også hun seg ved inngangen til grotta. Den dunkle skumringen dekker alt rundt henne, men over selve hulen hviler et mildt lys. Sunniva trer inn, men hulen er tom, og den unge jenta er som sunket i jorda.

			Sunniva våkner brått. Mobilen dirrer. Alarmen. Hun snur seg og planter føttene på gulvet. De er fortsatt fuktige. Svette. Det var en drøm. Sunniva prøver å våkne og omstille seg. Hun ser på hånda si, knytter den og åpner håndflaten igjen. Merkelig. Men hun har ikke tid til å tenke mer over det. 

			Det er stille ute i gata. Folk har allerede hastet av gårde til sitt. Bare gamle Ruth er å se der hun går sakte nedover veien med hunden sin. Sunniva river løs blikket fra vinduet og ser på den svarte kjolen sin i speilet. Hun drar i den. Det er egentlig en festkjole, men det er den eneste svarte kjolen hun eier. Hun snur seg fram og tilbake og speiler seg. Mamma vil nok ikke like den. Hun finner fram en enkel svart kjole i mammas garderobe istedenfor. Ikke helt hennes smak, men hvem kommer til å se på henne? Hun stapper de vanlige klærne sine ned i skolesekken og løper ned trappa. Mamma står på badet og sminker seg. 

			

			«Den er fin.» 

			Mamma nikker mot kjolen og fortsetter å gjøre seg klar. Sunniva ignorerer henne, presser seg inn på det trange badet og henter sakene sine. Så gjør hun seg ferdig på rommet sitt. 

			Bilturen innover fortsetter på samme tause måte. Stillheten blir bare avbrutt av mammas telefoner. Jobben hennes tar ikke pause, verken når noen fødes eller når noen dør. Ikke gjør mamma det heller. Livet ruller videre. Sunniva sukker og tar opp mobilen, skroller opp og ned, side etter side. 

			Livet går videre. 

			For noen. 

			Andre dør. 

			De nærmer seg kirken. Mamma viser fortsatt ingen tegn på at hun har tatt inn over seg hva som skal skje i dag. Ansiktsdragene er litt strammere enn vanlig, men ellers ser hun uberørt ut. Sunniva studerer henne fra passasjersetet. Hvis hun kan skimte en sorg, så ligger den begravd under dagliglivets bekymringer. Sunniva tar opp mobilen igjen.

			Sunniva følger etter mamma inn gjennom kirkeporten. Kirketjeneren hilser, noen menn fra begravelsesbyrået står klare ved kista, flytter rundt på blomster og ordner. En dame sitter på en av de lange trebenkene. Sunniva kjenner henne igjen, det er nabodama. Hun som har epletrær og stadig kommer over med et glass syltetøy. Nå sitter hun nedsunket på den harde benken med et lommetørkle i fanget. 

			Sunniva går stille forbi og ser opp mot taket. Det strekker seg i høye buer over hodet på dem. I midten er de fire evangelistene avbildet: Matteus, Markus, Lukas og Johannes. Lenger ned er det et maleri av Maria som gråter over sin sønn som henger på korset. Grusomt. Tenk å få nagler gjennom hender og føtter. Horribelt, ikke rart hun gråter. Sunniva ser på Maria. Tenk, hun ble mor som tenåring. Hun var kanskje like ung som hun selv er nå, 15, eller som mamma var ... Ja, mamma var jo 15. Sunniva snur seg og ser på mamma der hun står ved kista. Fortsatt ung. Stilig og uklanderlig antrukket. I dag har hun tatt på seg en svart dresskjole, med det lysebrune håret oppsatt i en stram knute, elegant balanserende på høye hæler. Oppreist, men nedtynget. Det er som om hun allerede har levd et langt liv. 

			

			Sunniva setter seg på første rad, og sakte begynner den lille kirken å fylles opp. Det er litt glissent, men sangen lyder godt fra de oppmøtte. Presten taler, tekster blir lest opp, men Sunniva faller mer og mer i egne tanker. Hun tar opp mobilen. Raskt er mammas hånd der og dekker den. «Ikke her.» Hun gir Sunniva et strengt sideblikk og vender oppmerksomheten tilbake på presten, som om hun lytter. Men Sunniva ser at mamma er like fraværende selv. Like likegyldig. Like ensom og tom. 

			Kaffen blir servert sammen med enkle rundstykker i forsamlingshuset på den andre siden av kirkegården. Mamma hilser og utveksler høflige fraser med de som passerer. De trykker hånda hennes og ser medlidende på Sunniva. Sunniva vrir seg i stolen. Det er nesten bare ukjente mennesker der. Bortsett fra onkel og tante. De bor i Frankrike og har ingen barn. Sunniva har bare møtt dem noen få ganger før. Ellers er det mest eldre folk. Mamma kjenner en del av dem fra ulike epoker i livet, men de aller fleste er helt ukjente for Sunniva.

			

			Det holdes noen få taler, en kollega, en venn og nabodama. Så reiser mamma seg. Sunniva setter seg fram på stolen. 

			«Jeg vil først bruke anledningen til å takke alle som kom hit i dag for å minnes og hedre min far ... det er med sorg jeg står her i dag ...» Mamma svelger. «Jeg husker ham som en som var fast i sin overbevisning ... han, eh ... var en mann med hemmeligheter, med mye kunnskap.» Hun leter etter ord mens blikket hennes flakker rundt i rommet. «Han var den som måtte bære alt da mamma ble borte, og han ...» Hun biter seg i leppa. «Jeg vil minnes ham som en god mann.» 

			Det blir stille et par sekunder før alle får med seg at talen er over. Så fortsetter praten rundt bordene i klirret fra kopper og skåler. Mamma finner veien tilbake til plassen sin, knyter hendene rundt kaffekoppen og stirrer stivt ut i luften. Sunniva legger forsiktig hånda på armen hennes. Mamma smiler blekt tilbake. Det går bra. Det går alltid bra.

			Etter mamma reiser en mann seg. Sunniva har ikke lagt merke til ham tidligere. Ikke så rart, for det er ikke noe ved ham som utmerker seg. Han er litt slitt i klærne, ikke helt stelt. Men han har rolige, snille, brune øyne. Sakte går han fram og snur seg mot salen.

			«Det er ikke mye jeg kan si i dag.» Han kremter. Stemmen er sped, og hun kan se at han strever med å holde tårene tilbake. «Men jeg kan si dette: Dere vil aldri igjen møte en mann som har reist så langt og gravd så dypt som Harald har. Kanskje for dypt, hva vet jeg. Han var en god venn. Men jeg sitter igjen med mange spørsmål. Fikk han gitt videre det han fant? Eller døde det med ham, begravd i det samme hullet?» Han stopper opp, og dype rynker viser seg i ansiktet hans. «Var det dette han ikke klarte å bære?» Skuldrene hans synker sammen, og han sukker, tørker tårene og fortsetter med sprukken stemme. «Men dette vet jeg: Han hadde et oppriktig hjerte, en oppriktig lengsel etter å finne svar, etter å finne veien ... og føre historien videre.» 

			

			Sunniva anstrenger seg for å følge med. Det er som om mannen holder en inderlig, men dypt intern samtale som ingen i salen har den minste sjanse til å følge med på. Og ikke tar han seg bryet med å forklare heller. 

			Så stopper mannen plutselig opp og bryter sammen i gråt, hulkegråt, så hele den magre kroppen rister. Presten legger armene rundt ham, tar mikrofonen varsomt ut av hånda hans og hjelper ham ned på sofaen. Mannen fortsetter å gråte. Det er en hjerteskjærende sorg som skjærer gjennom salen og river opp den overfladiske stemningen som har rådet der inntil nå. For første gang siden hun våknet, føler Sunniva sorg. En dyp smerte veller opp inni henne, drevet til overflaten av mannens klagerop. Hun gjemmer ansiktet i hendene og trekker seg etter hvert ut av salen. 

			De parkerer bilen rett utenfor gjerdet til tomannsboligen. Morfars side ser ut som et vilt skogholt i kontrast til nabodamens velstelte blomsterbed. Det er en stund siden Sunniva var her sist. Alt gikk så fort, de ante ikke at forrige gang skulle bli den siste middagen de hadde sammen. Noen måneder senere falt han plutselig om, og hjertet stoppet. 

			Mamma og Sunniva går sakte over grusen opp til døra. Nøkkelen ligger under en krukke. De stiger stille inn i huset og ser seg rundt. Den lyse stua vender ut mot hagen og skogen, en kaffekopp og en bok ligger fortsatt igjen på salongbordet – ellers er alt som hun husker det. Sunniva går en runde og ser ut av de store vinduene, mot skogen som ligger så stille og mystisk der ute. Det var der hun pleide å leke, der morfar en gang hadde bygget en hytte til henne da hun var barn. Der hadde de sittet sammen og drukket kakao, og morfar hadde fortalt henne de mest fantastiske historier om livet i gamle dager. 

			Sunniva snur seg og ser på spisebordet. Det var her de pleide å spise middag sammen i ny og ne. Etter at kaffen var servert i sofaen, mente mamma som oftest at det var på tide å dra, for det var alltid noe å rekke, noe viktigere. Morfar, som var forsiktig av seg, ville ikke være til bry og la seg ikke oppi ting med for mange spørsmål. Besøkene forble enkle og sporadiske. 

			

			Slekt, det var noe Sunniva ikke hadde noe særlig forhold til. For mer enn dette ble det aldri.

			Mamma vandrer målløst rundt og åpner noen skuffer og skap. Når første etasje er ferdig utforsket, stiller mamma seg ved foten av trappa og ser opp. 

			«La oss ta en titt der oppe også.» Mamma virker litt rar, anspent. Sunniva ser spørrende på henne. Så lenge hun kan huske var det en uskreven regel i huset: la andreetasje være i fred. Sunniva har aldri vært der oppe før. Men nå viser mamma vei og åpner døra inn til loftstua. 

			«Oi, her var det mye greier!» Mamma slår på lysbryteren. 

			Andreetasje består av en åpen loftstue med trekantede vinduer ut mot hagen og fire dører inn til rommene, to på hver side av stua. Den er innredet som et slags kontor. I motsetning til førsteetasje, er ikke dette stedet ment for besøkende. Det er rotete og overfylt med bokhyller, kasser og bord, dekket med dokumenter og gjenstander. Mamma åpner de andre dørene, til et bad og to arbeidsrom til. Der er det enda mer rot enn i den åpne loftstua. Til sist kikker de inn i soverommet. Der inne er det også mange ting, blant annet et stort slektstre som fyller den ene veggen fra gulv til tak.

			Mamma går tilbake til loftstua og betrakter den. Leppene hennes er smale, og armene er i kors over brystet. 

			«Her var det litt å ta tak i!» Hun støtter seg på armlenet på den slitte sofaen. «Ja, vi får nok bare leie inn noen til å fjerne rotet, det ville tatt meg flere måneder å gå gjennom alt dette.» Hun lar blikket gli over hyller og vegger, som alle er tapetsert med diverse bilder og skisser. Så sukker hun. 

			

			Telefonen dirrer. 

			«Nei, jeg må tilbake nå, beklager.» Hun ser på telefonen. «Men bare bli her litt, du, jeg må ta denne.» Hun vifter unnskyldende med telefonen og trekker seg mot trappa. «Jeg kan komme tilbake om en times tid og hente deg, eller bare ta bussen, så sees vi til middag.» Sunniva hører ytterdøra smelle igjen, så dør også motorduren ut og huset blir stille.

			Sunniva flytter på noen bøker og synker ned i sofaen. Hun kikker gjennom bildene på telefonen. Bilder av blomster, en selfie i svart kjole, kista ... burde hun dele noe? Nei. Hva ville hun oppnådd? Hun ser hun har fått en melding fra Klara. Hun sender tilbake et bilde av det rotete arbeidsrommet: «Er i morfars hus, her er det litt av hvert ... sees i morgen.» Hun sender bildet og får et hjerte til svar.

			Sunniva løfter blikket fra telefonen og ser seg rundt. Nå som hun ser denne delen av huset, skjønner hun at hun aldri ble ordentlig kjent med morfar. Hun så bare det pyntede og enkle, ikke dette.

			Hun legger også merke til hvor stille det er. Det er noe som mangler ... 

			Da slår det henne: klokkene. Alle morfars veggur og gulv­ur som pleier å klinge og tikke i hele huset. Alle har stoppet. Sunniva reiser seg og begynner å vandre omkring for å finne dem. De er plassert her og der i de ulike rommene, både oppe og nede. Morfaren hadde vist henne hvordan man trekker opp klokker, så Sunniva går fra den ene til den andre. Snart våkner hele huset til live, det dirrer og klinger. Fornøyd går hun opp til arbeidsværelset igjen og ser seg nysgjerrig rundt. 

			Hva var det han drev med her oppe? 

			Han jobbet som historielærer, det visste hun. Men denne samlingen av ting og tang ser ut som et antikvariat. Hun går bort til arbeidsbenken. Den er laget i massivt tre, som tatt fra en herregård på 1800-tallet. Papir ligger strødd rundt, og notatblokken hans ligger åpen med pennen oppå, som om han var midt i et arbeid. På veggen henger noen skisser. 

			

			En akvarell fanger oppmerksomheten hennes. Det er et bilde av et tre mot en grønnaktig bakgrunn. Det har hvit krone og grønne greiner, og fra stammen renner noe mørkerødt ned mot gresset. Sunniva kikker på bildet og opplever en slags déjà vu. Hun er ikke særlig åndelig av seg, men det er som hun har sett dette før, uten at hun klarer å gjenskape minnet. Hun strekker ut hånda for å stryke over papiret. Straks fingrene hennes berører bildet, begynner klokka på arbeidsbenken å slå med dyp, metallisk klang:

			«Ding, dong ...» To ganger slår den, og så en tredje. 

			Når det tredje slaget lyder, er det som om rommet gradvis forsvinner rundt henne. Det rare er at fingertuppene ikke lenger rører papir, men fuktig bark. 

			Luften klarner rundt henne, hun står med ansiktet mot et tre. Nå husker hun. Det er det treet hun så i drømmen. Bare at nå er det ikke lenger dunkelt og utydelig, men klart som morgengryet. Luften er frisk, og en svak bris går gjennom håret hennes. Hun trekker hånda tilbake og ser at armen hennes er kledd i en lys klesdrakt. Hun ser ned. Hele kroppen er kledd i en linfarget drakt som går ned til gresset, smykket med gullfargede broderier. Hun løfter hendene og fører dem gjennom håret, det er vakkert oppsatt med fletter, og smykker er vevd inn i den tykke hårmanken. 

			Hun ser seg rundt. Hagen ligger åpen foran henne, frodig, blomstrende i all sin prakt, med småplanter, busker og trær. Så snur hun seg. Der, ikke langt unna, sitter en eldre dame på en benk. Etter klærne å dømme er hun av høy rang, fra en fjern historisk tid. Til tross for at Sunniva burde vært helt ute av fatning, føler hun seg tvert imot rolig og klar til sinns. Det er som om hun hører hjemme her. 

			

			«Kom hit, mitt barn!» Den fornemme, eldre damen legger hånda ved siden av seg på benken og inviterer Sunniva til seg med mild stemme. «Merkelig, er det ikke?» Hun nikker mot treet hvor det fortsatt renner en mørkerød væske nedover stammen. «Det har stått her en stund nå. Jeg har studert dette. Med tiden begynner blodet sakte å renne vekk, og det grønne vokser seg sterkere i skyggen av de hvite blomstene.» 

			Hun kikker opp mot trekronen og myser mot sola som stråler gjennom bladverket. «Dette treet, det er noe annet enn Yggdrasil, det treet som har vokst i vår nasjon fra eldgamle tider. Yggdrasil ...» Hun får en mørk skygge over ansiktet. «Det betyr ‘fryktinngytende galge’.» Stemmen hennes blir sorgtung, og hun ser på Sunniva med et alvorlig blikk. 

			«Treets røtter var slangenes tilholdssted, og den som spiste av dets frukt, avlet vold, som avlet blod. Det var i det treet Odin hengte seg selv, for å oppnå kunnskap.» Hun rynker på nesen i forakt. «Til hvilken nytte? For å rive våre slekter i stykker? For strid og hevn, blot og frykt?» Hun slår ut med armene. «Det treet hadde ingen framtid, det var dømt til å hugges ved roten.» 

			Hun sukker tungt, retter blikket tilbake på treet og fortsetter med mildere stemme: 

			«Så dukket dette nye treet opp. Men fortsatt blør vi, som du ser.» Hun reiser seg og går fram til treet. Hun stryker fingrene over trestammen. Så vender hun tilbake til plassen sin ved siden av Sunniva. 

			«Se!» Hun holder opp sine blodige fingertupper mot Sunnivas ansikt, slik at hun kan kjenne den bitre lukten i neseborene. 

			«Men det finnes en framtid for oss, jeg ser det blomstre fram mer og mer for hver dag som går. Se, mitt barn!» Hun reiser seg og løfter de tynne hendene mot den hvite trekronen. En solstråle kysser det furete ansiktet, og hun lukker øynene fredfullt. 

			

			«Dronning Ragnhild!» En ung tjenestegutt kommer fram bak hekken og bukker. «Deres majestet! Din sønn venter på deg i slottshallen.» 

			Ragnhild vinker Sunniva til seg, og de tar følge bortover borggården. Men før de når fram til hovedhuset, kommer en liten gutt løpende mot dem. Han har lyst hår, eplerøde kinn og klare blå øyne, og er sikkert ikke eldre enn åtte år. 

			«Håkon!»1 Dronning Ragnhild slår ut med armene. Hun omfavner gutten og stryker ham over kinnet. Så bøyer hun seg og griper haka hans slik at hans blikk møter hennes. «Min unge, gode mann, se på deg, som du vokser!» Hun stryker ham over håret. «Jeg hører du har kommet med din far for å treffe meg, det var på tide. Jeg må tale med ham. For her kan du ikke bli, om så mitt hjerte brister når våre veier skilles.» 

			Hun vandrer videre med raske skritt med Håkon halvt springende for å holde tritt. Hun fortsetter å tale alvorlig. «Men her til lands har du ikke noe å lære, gutt. For dine forfedres skikker er ikke en arv du skal føre videre. Nei, det er en ny tid nå. Tora, moren din, mener det samme.» 

			Hun stanser og snur seg mot gutten og ser ham dypt inn i øynene: 

			«Håkon, lov meg dette: Vend ikke tilbake hit før du har funnet det, det som har blitt oss lovt, det som skal bringe vårt folk velsignelse! Kom så tilbake hit og ta din rettmessige plass. Lov meg det, så mitt hjerte får fred!» Hun legger hånda til brystet før hun strekker den ut mot ham og trykker hånda hans. Gutten nikker stille.

			«Ja, farmor!» Så snur gutten på hælen og løper i forveien til hovedhuset. 

			Sunniva tar et skritt videre, men i det fjerne hører hun lyden av ei klokke, en dyp, metallisk klang. Idet den ringer for tredje gang, vibrerer luften, og hun tar skrittet tilbake i loftstua.

			

			Med ett er alt stille rundt henne. Vinden har stilnet, fuglesangen likeså. Alt ligger rolig på sin plass, som om ingenting har skjedd. Verden slik hun kjenner den, livet, virkeligheten, ligger rundt henne som et grått filtteppe. Hun drar fingrene gjennom det løse håret og ser ned på jeansbuksa. Alt er som det skal. Hun snur seg rundt og stirrer på akvarellen av treet. Hjertet banker i brystet, panikken kommer krypende. Har hun blitt gal? 

			Sunniva samler raskt sakene sine og springer ut av huset. Hun glemmer å låse, men det får bare være. Hun løper bortover gata, i et forsøk på å riste opplevelsen av seg, men det er ikke lett. Minnene galopperer i takt med det bankende hjertet hennes. Alt føles like nært og virkelig som treet hun nettopp rørte ved.

